Det havde ikke den helt store effekt, at AaB havde hele Aalborg Portland Park i ryggen, da de søndag eftermiddag fik besøg af Randers FC. Det lykkedes nemlig ikke at slå gæsterne og heller ikke at hive et eneste point hjem. Kampen endte nemlig 3-0 til udeholdet. Randers FC kom med en god portion selvtillid, og det er ikke så mærkeligt, da de har vundet deres seneste fem kampe i Superligaen og pokalturneringen. AaB fik en stor chance i første halvleg, men desværre sendte Jores Okore bolden tæt forbi den ene stolpe. 28 minutter inde i kampen var det Randers FC’s tur til at få en stor chance, og her lykkedes det for Marvin Egho at få bolden i kassen, og dermed score kampens første mål. AaB forsøger forgæves Gennem anden halvleg forsøger AaB at skrue op for tempoet, men det er ikke nok mod Randers FC. 76 minutter inde i kampen lykkes det endnu en gang gæsterne at komme på måltavlen, da Saba Lobjanidze fordobler scoringen. På trods af det kæmper AaB fortsat, men de mangler det sidste. Få minutter før kampens afslutning er gæsterne på den igen, og Mikkel Kallesøe lukker kampen definitivt med 3-0. Det betyder, at Randers FC nu har vundet seks kampe i streg – to kampe i pokalturneringen og fire kampe i Superligaen. AaB har derimod tabt tredje kamp i streg efter dagens nederlag. Randers FC ligger nu på en fjerde plads, mens AaB ligger på niende pladsen i Superligaen.

Opsummering:
AaB havde hele Aalborg Portland Park i ryggen søndag, men det hjalp ikke meget under kampen mod Randers FC, som endte 3-0.